钦定古今图书集成/理学汇编/字学典/第113卷 > 白玉蟾
## 钦定古今图书集成/理学汇编/字学典/第113卷 > 白玉蟾

按《武夷山志》：“白玉蟾，号琼琯，本姓葛，名长庚。大父有
兴，福州闽清县人。董教琼州，而生真人于琼，冒白姓。
天资聪敏，髫龄时背诵九经。十岁来广城应童子科，
主司命赋织机诗。遇泥丸真人陈翠虚，携入罗浮，遍
游名山。善草书，有龙翔凤翥之势，封紫清明道真人。
嘉定末，诏征赴阙，对御称旨，命馆太乙宫，一日不知”
所往。

按《左编》：玉蟾生于海南，自号海琼子，或号海南翁，或
号琼山道人，或号“蠙庵”，或号武夷散人，或号神霄散
吏。蓬头跣足，一衲弊甚，而神清气爽。喜饮酒，不见其
醉。出言成章，文不加点。随身无片纸，落笔满四方。大
字草书，视之若龙蛇飞动，兼善篆隶。